Συμπεράσματα του Συμβουλίου

της 14ης Οκτωβρίου 2002

σχετικά με την ειδική έκθεση αριθ. 2/2002 του Ελεγκτικού Συνεδρίου για τα προγράμματα κοινοτικών δράσεων "Σωκράτης" και "Νεολαία για την Ευρώπη"

(2002/C 253/01)

1. Το Συμβούλιο εκφράζει την ικανοποίησή του για την ειδική έκθεση σχετικά με τα προγράμματα κοινοτικών δράσεων "Σωκράτης" (1995-1999) και "Νεολαία για την Ευρώπη" (1995-1999), και έλαβε δεόντως υπό σημείωση τις παρατηρήσεις και τις συστάσεις του Ελεγκτικού Συνεδρίου, καθώς και τις απαντήσεις που έδωσε η Επιτροπή, οι οποίες επισυνάπτονται στην έκθεση.

2. Ειδικότερα, το Συμβούλιο σημείωσε τα ακόλουθα:

- τα προγράμματα έχουν συμβάλει στην ενίσχυση της συνεργασίας μεταξύ διαφόρων παραγόντων που ενεργούν στον τομέα της παιδείας στην Ευρωπαϊκή Ένωση και στις άλλες συμμετέχουσες χώρες και έχουν καταστήσει προσιτές στους νέους τις δραστηριότητες πολυ πολιτισμικών ανταλλαγών,

- διατυπώθηκαν επικρίσεις όσον αφορά το σχεδιασμό των προγραμμάτων, και ιδίως την πολυπλοκότητα του προγράμματος "Σωκράτης", και την έλλειψη συνεργίας μεταξύ των δράσεων των προγραμμάτων, καθώς και με άλλα κοινοτικά προγράμματα,

- όσον αφορά τις κεντρικές δράσεις, εντοπίστηκαν διάφορα ελαττώματα στη λειτουργία των γραφείων τεχνικής βοήθειας (ΓΤΒ), ιδίως ως προς τις λογιστικές διαδικασίες,

- όσον αφορά τις αποκεντρωμένες δράσεις, διαπιστώθηκε ότι επείγει να αποσαφηνιστεί το νομικό καθεστώς των εθνικών γραφείων και να αντιμετωπιστεί το πρόβλημα της έλλειψης μέσων που έχουν στη διάθεσή τους,

- καθυστερήσεις και ανεπαρκή διαχείριση όσον αφορά την υλοποίηση των προγραμμάτων,

- καθυστερήσεις και ατέλειες κατά τη διαδικασία αξιολόγησης.

3. Σχετικά με την έκθεση του Ελεγκτικού Συνεδρίου και τις απαντήσεις της Επιτροπής, το Συμβούλιο αναγνωρίζει ότι κατά το σχεδιασμό των σήμερα εφαρμοζόμενων προγραμμάτων κοινοτικής δράσης "Σωκράτης" (2000-2006) και "Νεολαία" (2000-2006) εισήχθησαν πολλές βελτιώσεις όσον αφορά τη συνέπεια, τη σαφήνεια, τη δυνατότητα πρόσβασης και τις διοικητικές διαδικασίες τους. Στο μεν τωρινό πρόγραμμα "Νεολαία" οργανώθηκαν ορθολογικότερα πολλές διάσπαρτες δράσεις, στο δε τωρινό πρόγραμμα "Σωκράτης", παρότι εξακολουθεί να είναι σχετικά πολύπλοκο στη δομή του, διορθώθηκαν πολλές ατέλειες του προηγούμενου προγράμματος όσον αφορά τη διαχείριση και την υλοποίηση.

4. Όσον αφορά τα ΓΤΒ, το Συμβούλιο σημειώνει τις επικείμενες μεταρρυθμίσεις, με τις οποίες η Επιτροπή προτείνει να αντικατασταθούν τα γραφεία αυτά από εκτελεστικούς φορείς που θα βρίσκονται ευθέως υπό τον έλεγχό της, σύμφωνα με κανονισμό πλαίσιο.

5. Σχετικά με τα εθνικά γραφεία, το Συμβούλιο σημειώνει ότι ήδη εισήχθησαν βελτιώσεις στα τρέχοντα προγράμματα βάσει των οποίων οι υποχρεώσεις και οι αρμοδιότητες έχουν ορισθεί με σαφήνεια τόσο για την Επιτροπή όσο και για τις εθνικές αρχές (π.χ. συμβασιακές σχέσεις εντός αυστηρού νομικού πλαισίου), και ότι για το μέλλον προβλέπονται ακόμη περισσότερες βελτιώσεις.

6. Το Συμβούλιο υπογραμμίζει τη σπουδαιότητα της κοινοτικής δράσης στους τομείς της εκπαίδευσης και της νεολαίας, που αποτελεί ακρογωνιαίο λίθο της προαγωγής ενός ευρωπαϊκού χώρου γνώσης μέσω της ανάπτυξης, αφενός, της ευρωπαϊκής διάστασης στην εκπαίδευση και την κατάρτιση (ειδικότερα όσον αφορά τους μελλοντικούς στόχους των συστημάτων εκπαίδευσης και κατάρτισης στην Ευρώπη για το 2010), και, αφετέρου, ενός ευρωπαϊκού χώρου συνεργασίας στην πολιτική για τη νεολαία, βάσει της ανεπίσημης και άτυπης μάθησης.

7. Το Συμβούλιο, επομένως, προσβλέπει στην προετοιμασία της νέας γενιάς κοινοτικών δράσεων στους τομείς της εκπαίδευσης, της κατάρτισης και της νεολαίας, οι οποίες θα αντλούν από τα διδάγματα του παρελθόντος, θα έχουν σαφή και συνεπή δομή, θα αποφεύγουν την ανώφελη πολυπλοκότητα και θα παρέχουν εύκολη πρόσβαση στον πληθυσμό στόχο. Οι δράσεις αυτές θα πρέπει να συμβάλουν τα μέγιστα, μαζί με άλλες πρωτοβουλίες, και ειδικότερα το λεπτομερές πρόγραμμα των επακόλουθων εργασιών σχετικά με τους συγκεκριμένους στόχους των συστημάτων εκπαίδευσης και κατάρτισης στην Ευρώπη, στη δημιουργία ενός ευρωπαϊκού χώρου γνώσης και στην υλοποίηση του στρατηγικού στόχου, που ορίζεται στα συμπεράσματα του Ευρωπαϊκού Συμβουλίου της Λισσαβώνας, να γίνει η Ευρωπαϊκή Ένωση η δυναμικότερη στον κόσμο οικονομία που θα βασίζεται στη γνώση.